આથી ઓસ્કરે જ્યારે જૂ-વિરોધી ફૂવારા, કપડાં ઉકાળવા માટે લૉન્ડ્રિ, ઉપરના માળે જંતુનાશક પ્લાંટ, વગેરે મંગાવવાનો હુકમ કર્યો ત્યારે એ માત્ર જડ, વહીવટી હુકમ ન હતો. ભોંયતળીયેથી આવતી ગરમ વરાળની પાઈપો દ્વારા આ યુનિટને ચલાવવાનું હતું. વેલ્ડરોએ બબ્બે શિફ્ટમાં કામ કરવાનું હતું. અને એમણે દિલ દઈને એ કામ કર્યું પણ ખરું, કારણ કે દિલ દઈને કામ કરવું એ જ તો બ્રિનલિટ્ઝની ખાનગી ફેક્ટરીઓની ખાસિયત હતી. અધિકૃત ઉદ્યોગની ઓળખ તો વર્કશોપના ફ્લોર પર સ્થાપવામાં આવેલાં મોટાં-મોટાં હિલો મશીનો દ્વારા જ થઈ શકે તેમ હતી. મોશે બેજસ્કીએ પાછળથી નોંધ્યા મુજબ, એ મશીનો યોગ્ય રીતે સ્થાપવામાં આવે એ કેદીઓના અને ઓસ્કરના હિતમાં જ હતું, કારણ કે તેનાથી જ છાવણીને એક પ્રતીતિજનક આધાર મળવાનો હતો. પરંતુ ખરું મહત્ત્વ તો બ્રિનલિટ્ઝમાં ચાલી રહેલા અનધિકૃત ખાનગી ઉદ્યોગોની હતી! હોફમેન દ્વારા ત્યજી દેવાયેલા ઉનમાંથી સ્ત્રીઓએ કપડાં ગુંથવાનું શરૂ કરી દીધું હતું. હેર ડાયરેક્ટરની ઑફિસમાં જતી વખતે એસએસનો કે પછી અન્ય કોઈ અધિકારી ફેક્ટરીમાંથી પસાર થાય, કે પછી ફચ્સ અને સ્કેનબર્ન નામના જડસું સિવિલ ઇજનેરો પોતાની ઑફિસમાંથી બહાર આવે એટલા સમય પૂરતી ફેક્ટરીની સ્ત્રીઓ પોતાનું ગુંથવાનું કામ છોડીને ફેક્ટરીના કામદારોની માફક કામ કરવાનો દેખાવ કરતી. એક કેદીએ પાછળથી કહ્યા પ્રમાણે, એ ઇજનેરો સાવ ડફોળ હતા, અને અમારા યહૂદી ઇજનેરોની બરાબરી કરી શકે તેમ હતા જ નહીં!